12. ΒΑΣΙΛΙΚΟΝ ΔΙΑΤΑΓΜΑ της 21 Αυγ./1 Σεπτ. 1939 Περί διαθέσεως χρημάτων εκ του Ταμείου Ταχυδρομικών Επιταγών δι’ ανάγκας του Ταχυδρομικού Ταμιευτηρίου και τανάπαλιν. ΄Εχοντες υπ’ όψει τας διατάξεις του άρθρ. 25 του υπ’ αριθ. 1118/1938 Α. Νόμου «περί τροποποιήσεως και συμπληρώσεως των κειμένων διατάξεων περί Ταχυδρομικού Ταμιευτηρίου», προτάσει του επί της Συγκοινωνίας Υφυπουργού, και μετά σύμφωνον γνώμην υπ’ αριθ. 487/1939 του Συμβουλίου της Επικρατείας, απεφασίσαμεν και διατάσσομεν: ΄Αρθρ.1.-Επιτρέπεται εις τους κοινούς διαχειριστάς των Υπηρεσιών Ταχυδρομικών Επιταγών και Ταμιευτηρίου όπως εν περιπτώσει ανεπαρκείας των χρηματικών διαθεσίμων εις μίαν των υπ’ αυτών διαχειριζομένων υπηρεσιών αναλαμβάνωσι προσωρινώς εκ της ετέρας τα απαιτούμενα χρηματικά ποσά προς αντιμετώπισιν αμέσων αναγκών πληρωμής. ΄Αρθρ.2.-Η τακτοποίησις των διαχειρίσεων συντελείται δια της επιστροφής των κατά το προηγούμενον άρθρον ληφθέντων χρηματικών ποσών. Αύτη δέον να ενεργήται αυθημερόν εφ’ όσον ήθελε προκύψει εν τω μεταξύ χρηματική περίσσεια εκ καταθέσεων ή εξ εκδόσεως Ταχυδρομικών Επιταγών. Εν εναντία περιπτώσει προκειμένου περί χρηματικών ποσών ληφθέντων εκ της διαχειρίσεως των ταχυδρομικών επιταγών προς κάλυψιν αναγκών του Ταχυδρομικού Ταμιευτηρίου ο υπόλογος διαχειριστής εφ’ όσον εις την έδραν του γραφείου του λειτουργεί Υποκατάστημα της Εθνικής Τραπέζης της Ελλάδος αναλαμβάνει παρ’ αυτής το βραδύτερον την επομένην το εις την διαχείρισιν των ταχυδρομικών επιταγών οφειλόμενον ποσόν όπερ επαναφέρει αμέσως εις το Ταμείον Ταχυδρομικών Επιταγών ει δ’ άλλως αιτείται τηλεγραφικώς παρά της Κεντρικής Διευθύνσεως του Ταχυδρομικού Ταμιευτηρίου την άμεσον αποστολήν αναλόγου χρηματικού ποσού προς τακτοποίησιν των διαχειρίσεων. Προκειμένου περί χρηματικών ποσών ληφθέντων εκ της διαχειρίσεως του Ταχυδρομικού Ταμιευτηρίου προς κάλυψιν των αναγκών της Υπηρεσίας των ταχυδρομικών επιταγών αναλαμβάνει εκ του Δημοσίου Ταμείου το οφειλόμενον ποσόν το βραδύτερον εντός της επομένης όπερ επαναφέρει αμέσως εις το Ταμείον του Ταχυδρομικού Ταμιευτηρίου. Η τοιαύτη ανάληψις εκ του Δημοσίου Ταμείου ενεργείται κατά τας περί αναλήψεως χρηματικών ποσοτήτων παρά του Δημοσίου Ταμείου δια την υπηρεσίαν των Ταχυδρομικών Επιταγών κειμένας διατάξεις. ΄Αρθρ.3.-Πάσα αδικαιολόγητος βραδύτης εκ μέρους υπολόγου διαχειριστού δια την έγκαιρον τακτοποίησιν των διαχειρίσεών του εκ της αιτίας ταύτης θεωρείται ως παράβασις υπηρεσιακού καθήκοντος και ελέγχεται ως τοιαύτη. ΄Αρθρ.4.-Πάσα δοσοληψία μεταξύ των Ταμείων αμφοτέρων των διαχειρίσεων εκ της κατά το παρόν Β.Δ/μα προβλεπομένης αιτίας αναγράφεται εις ειδικάς στήλας επί των οικείων λογιστικών καταστάσεων και ημερολογίων εισπράξεων και πληρωμών και καθ’ ας ημέρας πραγματοποιείται ανάληψις ή κατάθεσις. Και προκειμένου μεν περί αναλήψεως πιστούται η διαχείρισις εξ ης εγένετο αύτη χρεουμένης ταυτοχρόνως της διαχειρίσεως εις βάρος της οποίας και επραγματοποιήθη η ανάληψις και αντιθέτως προκειμένου περί αποδόσεως. Η ισχύς του παρόντος Β.Δ/τος άρχεται από της 31 Αυγ. 1939. 